Brian Mikkelsen (KF), 2003-03-20:
Nu tilkommer det jo ikke mig at evaluere den socialdemokratiske forespørgsel, som jeg dog vil give den karakter, at det var en nødvendig forespørgsel, som forhåbentlig er startskuddet til en lang række fornuftige initiativer på musikområdet, som vil fremme musikinteressen både for den klassiske del af musiklivet og for den rytmiske del af musiklivet.
Fru Jytte Andersen kom med nogle konkrete spørgsmål til undertegnede.
Det første handlede om musikskolerne.
Det har flere af ordførerne også været inde på i de glimrende taler, som ordførerne har holdt heroppefra.
Det er et område, som har vores alle sammens meget store interesse, men også et område som i de sidste år har oplevet et skred i forhold til refusionen, som nu er nede på omkring 16 pct. i forhold til de maksimale 25 pct., som man kunne give til musiklærerkompensationen.
I den bedste af alle verdener hævede man det til 25 pct., men jeg tror ikke, der er noget parti herinde, der kan se, hvordan man sådan lige uden videre finansierer det.
Jeg tror snarere, vi skal se på, hvordan vi kan løfte undervisningen og indholdet i musikskolerne både med hensyn til det, jeg omtalte i min indledning, altså med talentlinjer, med egentlig samling af ressourcer nogle steder, samtidig med at vi sikrer den mangfoldighed, der er ved de flere hundrede musikskoler, der er rundtomkring i Danmark. Musikskolerne er et vigtigt omdrejningspunkt for musikundervisningen.
Man kan sige, at den store succes, musikskolerne har, for der er nemlig ikke nedlagt musikskoler de sidste par år, desværre også har været medvirkende til, at undervisningen i folkeskolerne er blevet dårligere, fordi mange kommuner har set deres ansvar løftet over til musikskolerne.
Det vil sige, at man derved tager sig af den privilegerede del, som går på en musikskole, inklusive mine egne børn for øvrigt, mens alle dem, som må nøjes med musikundervisning i folkeskolen, for en dels vedkommende nogle steder har relativt dårlige faciliteter, nogle steder ikke så godt uddannede lærere og nogle steder ikke så motiverede lærere.
Så det er sådan set en opgave, som skal løses helt fra seminarierne og til kommunernes prioritering, men hvor musikskolerne selvfølgelig skal spille ind.
Så på det konkrete spørgsmål om musikskoler mener jeg klart, at det er en meget væsentlig del af vores musiksatsning og en meget essentiel ting i musiktilbuddene til danskerne.
Så er der ophavsretten.
Set fra regeringens side er det væsentligt at sige, at hvis man producerer noget musik, har man ophavsretten til det.
Det betyder også, at vi skal se på, hvilke mekanismer der sikrer ophavsretten til musikken også i den nye digitale fremtid.
Det handler om hele strukturen på området, som vi tager op på en konference dagen efter, at vi har haft konferencen om den rytmiske del af musikken.
Spillestederne blev der spurgt om.
Nu løftede vi jo det område med øvelsen her for 2 måneder siden - tror jeg, det var - hvor vi kom op på et niveau, som efter min mening er historisk højt både med hensyn til honorarstøtte og transportstøtte.
Det ville give mere sikkerhed, hvis det kom på finansloven, men omvendt er penge jo penge, og de nødvendige penge er fundet til spillestederne.
De penge, som jeg fandt for et par måneder siden, blev fundet blandt tipsmidlerne.
Pengene er der, og det må være det væsentligste lige nu.
Med hensyn til musikeksporten er jeg sådan set helt enig i, at det er et væsentligt område, som vi skal se på, og jeg regner med, at det indgår i de drøftelser, som vi får i de kommende måneder om, hvad vi vil gøre for dansk musik generelt.
Jeg elsker de her økonomiske diskussioner.
Nu har vi haft dem i 14 måneder, og vi kan godt tage 14 måneder til.
Det, vi er enige om nu, er, at vi sammen prøver at diskutere det konkrete indhold i musikudviklingen.
Jeg hører og har egentlig også hørt gennem et stykke tid fra SF's ordfører
, at nu handler det om de konkrete resultater, i stedet for at man hele tiden vender tilbage og ser på, hvad der skete for et år siden.
Jeg kan bare konstatere, og det tal synes jeg alligevel vi skal have med, at det er rigtigt, at der har været en intention om 25 pct. i refusion, men det har nu aldrig nogen sinde været sådan, at man har været oppe i nærheden af de 25 pct., uanset hvornår, hvorledes og hvordan.
Men det, der er interessant, er den statslige bevilling til musikskolerne.
Det er rigtigt, at procenten er røget ned, men det er, fordi der er en aktivitetsstigning i musikskolerne.
89 mio. kr. fra statens side til musikskolerne.
På nær et enkelt år er det det højeste beløb, der er givet, i de sidste 10 år.
I den bedste af alle verdener, vil jeg godt sige, er det her, jeg personligt gerne ville lægge nogle flere penge.
Det er her, hvor man får fat i de unge.
Det er her, hvor man får fat i børnene og giver dem en ordentlig introduktion og kærlighed til musikken.
Det, vi kan gøre nu med den nye satsning og med den nye koordinering, er sammen med undervisningsministeren og socialministeren at se på: Hvordan introducerer vi musikken til børnene i børnehaven og i folkeskolen, både i form af engagerede lærere, i form af faciliteter og i form af uddannede lærere og for pædagogernes vedkommende også pædagoger, der har været på efteruddannelse, så de kan give børnene en oplevelse, når de er 3-4-5 år og går i børnehave?
Det er her, jeg tror, at man kan tage fat; altså et supplement.
Så ville vi måske have nogle kraftcentre, hvis vi blev enige om det regionalt, hvor der er en overbygning til talenter på én regional musikskole, som ligger i nærheden af MGK'er, som kan være med til at løfte det også for alle de andre. I den kontrakt, som jeg i øjeblikket er ved at indgå med symfoniorkestrene, som vil give symfoniorkestrene nogle ganske fornuftige vilkår, er der et kraftigt incitament til, at man skal forøge indsatsen over for børn og unge.
Vi har i symfoniorkestrene nogle professionelle musikere, som er på et ekstremt højt niveau, som vi i endnu højere grad skal have ud og undervise børn og unge på skolerne og i endnu højere grad give børn og unge lidenskab, glæde og kærlighed til musikken.
Jeg tror, at den måde, børn og unge bedst får kærlighed til musik på, er ved at snakke med og se professionelle musikere, som behersker deres instrumenter, som kan sørge for, at deres kompetence og deres engagement smitter af på børn og unge.
Derfor har jeg meget tiltro til, at vi kan få symfonikerne ud til skolerne og fortælle om musikkens glæder.
Det er sådan nogle ting og redskaber, som jeg håber på at vi kan blive enige om.